Love Boy

עטיפת השיר

**Love Boy** (נכתב גם כ-**לאב בוי**) הוא הסינגל השני מהאלבום הכל זה לטובה. השיר בישר את החזרה של דנה לכותרות, ושבר את שיא ההשמעות של כל הזמנים.

## רקע

עם ההכנות לאלבום יותר ויותר, דנה הקליטה לשיר ניצחתי גרסה באנגלית עם לחן וביטים שונים מהגרסה העברית, תחת השם Love Boy. הגרסה הזו לא פורסמה מעולם אך דלפה לאינטרנט. שנים מאוחר יותר בהקלטות לאלבום הכל זה לטובה, דנה הקליטה את השיר למילים חדשות בעברית, כשהעיבוד נותר בעינו. עד היום ניתן לשמוע דימיון בלחן של שני השירים.

השיר נכתב על ידי דנה כשכחלק מהפזמון (*"הוא ישן במיטתי והוא אוכל מצלחתי"*) לקוח מהשיר "ידידי טינטן" שכתבה מרים ילן-שטקליס.

השיר שוחרר כסינגל ב-11.6.2007. השיר הוא שיר פרוע וחצוף שמדבר על כמיהה לגברים ועל מין ללא מחויבות. בתכנית "פסקול העשור" ב-2009 היא סיפרה: *"הנצחון הוא שהשיר נתפס כמצחיק ולא מרים גבה. מבחינתי לאב בוי זה שיר כיפי, קליל עם טקסט מאוד קל להבנה"*.

## מילות השיר

רבים חשבו שהשיר מדבר על צריכת שירותי זנות. במרץ 2007 דנה התראיינה למוסף 24 שעות של ידיעות אחרונות ואמרה: *"השיר מספר על משהו מאוד אמיץ ונועז מבחינתי, הצורך של נשים להתפנק אחת לשבועיים עם נערים שיודעים לעשות טוב, לאו דווקא דרך מערכת יחסית מונוגמית. מה שנקרא נערי ליווי. אני ממליצה על זה אחת לשבועיים, לפחות"*.

עם הזמן חזרה בה ושללה קשר של השיר לנערי ליווי. בתכנית "פסקול העשור" ב-2009 סיפרה: *"לאב בוי זה יחסים בין אנוש לאנוש אחר שלא מתבססים על אהבה או אמון וכל הדברים הפורמלים כמו נישואים, אלא מתבססים על יחסים של 'כשבא לי ובא לך אז אחלה'. הסיפור הוא שאלי אברמוב וזיו גולנד התקשרו אליי ולחצו שיהיה עוד מלל ב-C-Part של השיר. לא היתה לי סבלנות להקליט דרך הטלפון, ואמרתי לעצמי שאני אזרוק להם איזה משהו כדי שלא ייצא כלום ושהשיר ישאר כמו שהוא, כי נורא אהבתי את האלקטרוניקה של ה-C-Part. ואז בלי לחשוב זרקתי להם את כל המשפטים 'היי ג'וני', 'כמה זה עולה לי?', 'בוא למאמא' והייתי בטוחה שלא זה מה שיכנס. בסופו של דבר זה נתן לשיר את הפלפל האחרון אבל בפירוש בפירוש אין קשר בין לאב בוי לבין תשלומים".* כשדנה הופיעה עם השיר ב"כוכב נולד 5", בקטע ה-C-Part היא פנתה לקהל ושאלה *"בנות, מכירות את שלומי? ומה עם בועז? אולי את דורון? ודניאל? היי בייבי דניאל, כמה זה עולה לי?"*, כשהכוונה למשתתפי התכנית. במקור דנה הופיעה עם חולצה שעליה ציור של איבר מין זכרי, ובעקבות החלטת ההפקה ההופעה הוקלטה מחדש עם תלבושת אחרת והיא זו ששודרה בטלוויזיה.

בכתבה בוואלה בפברואר 2012 נכתב: *"מאחורי הקלעים של Love Boy, אינטרנשיונל בכלל רצתה לתת תשובה ל"איתי" של קרן פלס, כפי שמספרים מקורביה"*.

בתכנית "פסקול העשור" דנה סיפרה גם על ההשראה מהמשפט "אומר צרפת אבל הוא די מרוקו": *"יום אחד נכנסתי לחנות של תכשיטים תימניים, עם מוכרת אשכנזייה ומבוגרת מאוד. אמרתי לה 'נו, כמה תיירים, איך הם?', אז היא אמרה 'מה קרה לך, זה תיירים צרפתים זה? זה מרוקו תוניס', שהם כאילו קצרים בכסף. לאב בוי זה שיר שהוא מאוד קליל מצד אחד, אבל אפשר גם להתעמק בו. יש בו כמה משפטים שאם נוברים בהם הם הופכים להיות מאוד איומים"*.

## פרשנות

בכתבה מאת ערן רוזנצויג באתר מאקו במרץ 2018 נכתב: "*בשמיעה ראשונה השיר לאב בוי, נשמע שיר פופ קליט וכיפי. אמנם בקריאה שנייה עולה מהטקסט שיר עמוק ורב משמעות. במימד הראשון, השיר נהנתני, שם דגש על עונג מיני ותשוקה של נשים, מבלי להתנצל. דנה נהנית מיחסי מין מזדמנים עם נער ליווי מרוקאי חתיך, שמוחפץ לתפקיד פונקציונאלי למימוש תאוות המין של דנה. המאהב אוכל מצלחתה וישן במיטתה. מסתמנת חלוקת תפקידים ברורה בעסקה בעלת מאפייני שליטה וכניעה מיניים: דנה היא המלכה ונער הליווי הוא הכלבלב שאותו היא מאלפת. דנה לא חוששת למוטט מבנים פטריארכליים. המסר הוא שגם נשים, כמו גברים, יכולות להיות מונעות מחרמנות (עד כדי ניצול גברים), ומבלי להתנצל על כך. במימד השני, דנה מתאהבת בנער הליווי. הוא קובע מתי מתחילים ולפי המנגינה שלו הלב של דנה רוקד במעגלים, דבר המערער את יסודות השליטה שלה במאהב. לא ברור האם השאלה "כמה זה עולה לי?" מתייחסת למחיר אותו גובה נער הליווי עבור מין, או לשאלה מהו המחיר הרגשי שאותו היא נדרשת לשלם עבור מערכת היחסים הזו, במטבעות של כאב ובשברון לב.
אם כך, נשאלת השאלה מדוע מערכת היחסים בין השניים מוגבלת אך ורק לחדר המיטות? התשובה טמונה בשתי שורות המשובצות משירה של המשוררת מרים ילן שטקליס ("והוא אוכל מצלחתי והוא ישן במיטתי"). השיר "חברי טין טן" מספר על חבר שהילד שומר בסוד ואותו אף אחד לא רואה, כפי שאף אחד אחר לא רואה את הקשר בין המאהב לדנה, כפי שגברים רבים מסתירים את הקשר הרומנטי שלהן עם נשים טרנסיות מחשש לתגובת החברה. דנה יוצאת נגד הצביעות הזו של החברה, בזה לה וחושפת אותה. חברה שמציגה נשים כצנועות וחסודות, וגברים כחזקים ונטולי רגשות. המאהב מסתיר את מושא אהבתו האמתית, כפי שהוא מסתיר את הזהות שלו ("אומר צרפת אבל הוא די מרוקו"). כדי לשרוד בישראל השמרנית, המאהב צריך להעמיד פנים שהוא אשכנזי למרות שהוא מרוקאי, ולהתחתן עם אישה 'ביולוגית'".*

## עטיפת השיר

   כפעולה של מחווה לפורום של דנה בתפוז, מנהליה החליטו לתת לגולשים לבחור את עטיפת השיר, מתוך 9 אפשרויות.

## הצלחה

השיר שבר שיא ישראלי בכך שהושמע מעל 1,400 פעמים בחודש יולי 2007, ובכך הפך לשיר המושמע ביותר ברדיו הישראלי בעשור זה.

השיר הגיע למקום ה-14 במצעד הפזמונים העברי השנתי של רשת ג', ובשיא הגיע למקום הרביעי ברשת ג'. השיר אף הגיע למקום ה-31 במצעד השירים השנתי של גלגל"צ, תחנה שלאורך כל הקריירה של דנה כמעט ולא השמיעה אותה. בשיאו הוא הגיע למקום השני בגלגל"צ.

תוך שבוע בלבד מהרגע שיצא השיר הושמע 100 פעמים ברדיו.

בביקורת בעיתון Time Out נכתב: *"השיר הזה הוא מוצלח קודם כל מכיוון שהוא באמת השיר הנכון לדנה.* *טקסט שהולך על הגבול שבין אמירה פמיניסטית לייט לזנותית קלה. טקסט שהוא מצד אחד הטרוסקסואלי אבל במקביל מאוד הומוארוטי. טקסט שמאחד בין עקרות בית נואשות לאטרף דייטינג"*.

ביולי 2017 הסופרת הבריטית המפורסמת ג'יי קיי רולינג סיפרה שהיא מאזינה לשירים של דנה. בתגובה דנה אמרה: *"האמת שאני באמת אוהבת ומעריכה מאוד את האישה הזו שהתחילה מכלום והפכה לאימפריה. עכשיו אני גם יודעת שהיא התברכה בטעם משובח. הצחיק אותי לדמיין בהיסחפות שבזמן שהיא כתבה והמציאה את הארי פוטר, התנגן ברקע 'לאב בוי' כעזר למוזה"*.

## וידאו קליפ

   הצילומים לקליפ החלו ב-21.5.2007. זהו הקליפ הראשון שדנה הפיקה מאז Woman in Love (שצולם 8 שנים מוקדם יותר, מלבד Lola שצולם במקור כחלק מפרסומת). על סט הצילומים דנה התראיינה לכתבה ארוכה בערוץ 2 שעוסקת בחזרה שלה עם האלבום החדש.

הקליפ פורסם ב-2.7.2007. בקליפ דנה מגיעה להסתפר במספרה של מיקי בוגנים (חבר קרוב במציאות), ומזמינה לביתה גברים שונים. בסיום הקליפ דנה מנשקת את המצלמה, ומופיע הכיתוב "Always a diva". גרסת הקליפ קצרה יותר ואורכה 2:48 בלבד.

גם הוידאו קליפ הצליח ושודר עשרות פעמים בערוץ 24. יואב קוטנר, המנהל והעורך הראשי של ערוץ 24, לא אהב את הקליפ באופן אישי ושלח למנהליה של דנה את ההודעה: *"לקחתם שיר מדליק, להיט ענק, ועשיתם לו קליפ נוראי, וולגארי, שהופך את הכיף והמסתורין שבשיר לאמירה בוטה (היא שואלת בקליפ כמה עולה זיון עם נערי ליווי), סטריאוטיפית, והכי מעצבן, הקליפ מעקר את המהפכה הגדולה שדנה עשתה. הרי היא תמיד אמרה שהיא לא רוצה שיתייחסו אליה כאל 'גימיק', היא לא רק גבר-שהפך-לאשה אלא בעיקר זמרת אמיתית... הקליפ הזה מחזיר אותה כמה צעדים אחורה. חבל. מגיע לה יותר*".

בסיום אותה שנה דנה התאכזבה לגלות שבטקס פרסי העמ"י של הערוץ היא לא מועמדת בקטגורית "קליפ השנה" עם "Love Boy", למרות תשומת הלב הציבורית שקיבל. קוטנר טען שהקליפ גס ובוטה ולכן לא מועמד. דנה נעדרה מהטקס בטענה של מחלה, וקוטנר אמר על כך בזמן השידור: *"אני מאחל החלמה מהירה לאנשים מסוימים, עבורם יהירות היא מחלה"*. בתגובה שי כרם, המנהל האישי של דנה, שלח לו את ההודעה: *"אתה עבש, יבש ומעלה ריח נפטלין. ברכות על עזיבתך את ערוץ המוזיקה, אין ספק שזה יפריח בערוץ חיים ויגרום לו להיראות כמו ערוץ מוזיקה שהאמנים באמת זקוקים לו ולא כמו תחנת רדיו משנות ה-80"*. הפרשה הובילה לסכסוך בין דנה לערוץ 24 ולחרם זמני על כל הקליפים שלה. בהמשך הסכסוך נפתר, ומספר שנים לאחר מכן דנה אף הובילה בערוץ את התכנית ישנן בנות.

## מילים

הוא לא משתמש במיליםהוא מדבר עם הידייםשורף עם העיניים,כשהוא אומר מתחיליםהלב שלי רוקד במעגלים
והוא ישן במיטתיוהוא אוכל מצלחתייש לי טריק קבועפעמיים בשבועיש לי לאב בוי
הוא לא רגיש ולא רומנטי,לא משנה אם הוא בעד או אנטי,הוא לא צריך הרבה לדעתהוא ד"ר של כבוד באיך לגעת
אני לא צריכה להרשיםאו להיות משעשעתכי אני יודעת,כשהוא יגיד מתחיליםהלב שלי יירקוד במעגלים

## וידאו

* וידאו קליפ מתוך העמוד הרשמי
* השיר "ידידי טינטן"
* הופעה משותפת עם הראל סקעת (2018)
* ביצוע של אנה זק לשיר בערב גאלה לכבוד דנה (2022)